過賈似道葛嶺舊居
作者：釋文珦
朝代：宋

paragraphs: 順逆人獸心，成敗翻覆手。
鬼神不相容，子孫豈能守。
昔者過此門，歌鐘會羣醜。
今者過此門，闐然已豐蔀。
羞死滿院花，顰殘數株柳。
空室走鼪鼯，荒池長蝌蚪。
轉眼即淒涼，况復百年後。
積釁多自戕，盛德斯可久。
富貴如浮埃，於身竟何有。
爲謝高明人，非義慎勿取。